โรงพยาบาลจุฬาภรณ์

**โรงพยาบาลจุฬาภรณ์** เป็นโรงพยาบาลในสังกัดราชวิทยาลัยจุฬาภรณ์ ตั้งอยู่ในพื้นที่แขวงทุ่งสองห้องและแขวงตลาดบางเขน เขตหลักสี่ กรุงเทพมหานคร แบ่งพื้นที่ตั้งออกเป็น 2 พื้นที่ ได้แก่ อาคารอัครราชกุมารีกับศูนย์ไซโคลตรอนและเพทสแกนแห่งชาติ ตั้งอยู่บนถนนกำแพงเพชร 6 และอาคารกรมพระศรีสวางควัฒนกับศูนย์การแพทย์จุฬาภรณ์เฉลิมพระเกียรติ ตั้งอยู่บนซอยแจ้งวัฒนะ 5 ใกล้กับอาคารซี ศูนย์ราชการเฉลิมพระเกียรติ 80 พรรษา 5 ธันวาคม 2550

## ประวัติ
โรงพยาบาลนี้เกิดขึ้นจากพระปณิธานของสมเด็จเจ้าฟ้าฯ กรมพระศรีสวางควัฒน วรขัตติยราชนารี ที่ทรงต้องการช่วยเหลือประชาชนที่ป่วยด้วยโรคมะเร็งและผู้ด้อยโอกาส โดยมีพระดำริให้จัดตั้งขึ้นเมื่อปี พ.ศ. 2545 เดิมมีชื่อว่า **ศูนย์วิจัยศึกษาและบำบัดโรคมะเร็ง** ในสังกัดสถาบันวิจัยจุฬาภรณ์ เป็นโรงพยาบาลเฉพาะทางสำหรับการรักษาโรคมะเร็ง ขนาด 100 เตียง และเพื่อเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสพระราชพิธีมหามงคลเฉลิมพระชนมพรรษา 6 รอบ 12 สิงหาคม 2547 โดยสมเด็จเจ้าฟ้าฯ กรมพระศรีสวางควัฒน วรขัตติยราชนารี เสด็จมาทรงวางศิลาฤกษ์เมื่อวันที่ 30 มกราคม พ.ศ. 2546 และทรงเทปูนเสาเข็มเจาะเมื่อวันที่ 24 พฤษภาคม พ.ศ. 2548 จากนั้นเริ่มเปิดอย่างไม่เป็นทางการเมื่อเดือนพฤษภาคม พ.ศ. 2551 ต่อมาพระราชทานนามว่า **โรงพยาบาลจุฬาภรณ์** ตามพระนามของพระองค์ และเสด็จมาทรงเปิดโรงพยาบาลเมื่อวันที่ 29 ตุลาคม พ.ศ. 2552

ต่อมาในปี พ.ศ. 2558 ทรงโปรดฯ ให้ขยายโรงพยาบาลจุฬาภรณ์ โดยก่อสร้างอาคารใหม่ที่รองรับผู้ป่วยจำนวน 400 เตียง เพื่อปรับเป็นโรงพยาบาลทั่วไป ครอบคลุมการรักษาทุกโรค เพื่อรองรับผู้ป่วยที่มีจำนวนเพิ่มขึ้นอย่างรวดเร็ว และมีแนวโน้มจะเพิ่มขึ้นอย่างต่อเนื่อง และต่อมาในปี พ.ศ. 2559 โรงพยาบาลจุฬาภรณ์ได้ก่อตั้งวิทยาลัยวิทยาศาสตร์การแพทย์เจ้าฟ้าจุฬาภรณ์ขึ้น และรวมกับหน่วยงานใกล้เคียงจัดตั้งเป็นราชวิทยาลัยจุฬาภรณ์

## อาคาร

โรงพยาบาลจุฬาภรณ์มีอาคารหลัก ๆ ทั้งหมด 4 อาคาร ดังนี้

### ศูนย์ไซโคลตรอนและเพทสแกนแห่งชาติ
ศูนย์ไซโคลตรอนและเพทสแกนแห่งชาติเป็นอาคารหลังแรกของโรงพยาบาลที่เปิดให้บริการ สำหรับให้บริการตรวจวินิจฉัยโรคมะเร็ง โรคระบบประสาท และโรคระบบหัวใจหลอดเลือด ด้วยเทคโนโลยีทันสมัยและมีมูลค่าสูง โดยสมเด็จเจ้าฟ้าฯ กรมพระศรีสวางควัฒน วรขัตติยราชนารี ทรงจัดตั้งขึ้น ทรงติดตามการก่อสร้าง และทรงติดตั้งเครื่องมืออุปกรณ์ต่าง ๆ และเสด็จมาทรงเปิดอาคารเมื่อวันที่ 19 กันยายน พ.ศ. 2549

### '''อาคารอัครราชกุมารี'''
อาคารอัครราชกุมารีเป็นอาคารหลักหลังแรกของโรงพยาบาลจุฬาภรณ์ โดยเป็นอาคารโรงพยาบาลเฉพาะทางสำหรับรักษาผู้ป่วยโรคมะเร็ง ขนาด 100 เตียง โดยเริ่มเปิดอย่างไม่เป็นทางการเมื่อเดือนพฤษภาคม พ.ศ. 2551 และสมเด็จเจ้าฟ้าฯ กรมพระศรีสวางควัฒน วรขัตติยราชนารี เสด็จมาทรงเปิดเมื่อวันที่ 29 ตุลาคม พ.ศ. 2552 ซึ่งถือเป็นการเปิดโรงพยาบาลจุฬาภรณ์อย่างเป็นทางการ ต่อมาพระราชทานนามว่า **ศูนย์การแพทย์มะเร็งวิทยาจุฬาภรณ์** เมื่อวันที่ 19 สิงหาคม พ.ศ. 2560 ก่อนพระราชทานนามใหม่ตามสร้อยพระนามของพระองค์ว่า **อาคารอัครราชกุมารี** เมื่อเดือนมีนาคม พ.ศ. 2568

### '''ศูนย์การแพทย์จุฬาภรณ์เฉลิมพระเกียรติ'''
ศูนย์การแพทย์จุฬาภรณ์เฉลิมพระเกียรติเป็นอาคารพยาบาลขนาด 50 เตียงที่ต่อขยายจากโรงพยาบาลเดิม ตั้งอยู่บนพื้นที่ 17 ไร่ ภายในศูนย์ราชการเฉลิมพระเกียรติ 80 พรรษา 5 ธันวาคม 2550 บนซอยแจ้งวัฒนะ 5 และเป็นอาคารหลังแรกของโรงพยาบาลจุฬาภรณ์ที่เปิดให้บริการตรวจรักษาผู้ป่วยโรคทั่วไปและโรคเฉพาะทาง ภายในประกอบด้วย แผนกผู้ป่วยนอก แผนกผู้ป่วยใน ศูนย์แพทย์ภัยพิบัติและฉุกเฉินเจ้าฟ้าจุฬาภรณ์ ศูนย์หัวใจและหลอดเลือด ศูนย์รังสีวินิจฉัย ศูนย์ศัลยกรรมกระดูกและข้อ ศูนย์ศัลยกรรมเต้านม คลินิกจักษุ แผนกห้องผ่าตัด ห้องปฏิบัติการ เอ็ม อาร์ ไอ และโรงเรียนนักอัลตราซาวด์ทางการแพทย์ เริ่มจัดสร้างเมื่อปี พ.ศ. 2560 เพื่อเฉลิมพระเกียรติสมเด็จเจ้าฟ้าฯ กรมพระศรีสวางควัฒน วรขัตติยราชนารี เนื่องในโอกาสฉลองพระชนมายุ 5 รอบ 4 กรกฎาคม 2560 โดยพระองค์พระราชทานนามว่า **ศูนย์การแพทย์จุฬาภรณ์เฉลิมพระเกียรติ** เมื่อวันที่ 19 สิงหาคม พ.ศ. 2560 และเสด็จมาทรงเปิดอาคารเมื่อวันที่ 1 ธันวาคม ปีเดียวกัน

### '''อาคารกรมพระศรีสวางควัฒน'''
เป็นอาคารหลักหลังที่สองของโรงพยาบาลจุฬาภรณ์ โดยที่สมเด็จเจ้าฟ้าฯ กรมพระศรีสวางควัฒน วรขัตติยราชนารี มีพระดำริให้ก่อสร้างขึ้นเพิ่มเติมบนพื้นที่ 24 ไร่ ภายในศูนย์ราชการเฉลิมพระเกียรติฯ โซนซี เพื่อขยายโรงพยาบาลให้เป็นสถานที่ให้บริการรักษาด้านสุขภาพตามมาตรฐานและครบวงจร และเป็นโรงพยาบาลระดับตติยภูมิที่สามารถรับรักษาผู้ป่วยจากที่อื่น ๆ ได้ และเดิมยังเพื่อเฉลิมพระเกียรติพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร เนื่องในโอกาสมหามงคลเฉลิมพระชนมพรรษา 90 พรรษา 5 ธันวาคม 2560 โดยเป็นอาคารโรงพยาบาลขนาด 400 เตียง ประกอบด้วยศูนย์ความเป็นเลิศในด้านต่าง ๆ โดยสมเด็จเจ้าฟ้าฯ กรมพระศรีสวางควัฒน วรขัตติยราชนารี พระราชทานนามเมื่อวันที่ 15 มีนาคม พ.ศ. 2560 ว่า **ศูนย์การแพทย์ภัทรมหาราชานุสรณ์** หมายถึง ศูนย์การแพทย์ที่ระลึกถึงพระมหากษัตริย์ผู้ประเสริฐยิ่ง และเสด็จมาทรงวางศิลาฤกษ์เมื่อวันที่ 5 ธันวาคม พ.ศ. 2561 จากนั้นเมื่อก่อสร้างแล้วเสร็จ ราชวิทยาลัยจุฬาภรณ์จึงทำพิธีทำบุญขึ้นอาคารเมื่อวันที่ 3 ธันวาคม พ.ศ. 2565 และเริ่มเปิดให้บริการตั้งแต่วันที่ 9 มกราคม พ.ศ. 2566 ต่อมาในเดือนมีนาคม พ.ศ. 2568 สมเด็จเจ้าฟ้าฯ กรมพระศรีสวางควัฒน วรขัตติยราชนารี พระราชทานนามอาคารนี้ใหม่ตามพระนามทรงกรมของพระองค์ว่า **อาคารกรมพระศรีสวางควัฒน**

#### พระบรมราชานุสาวรีย์
ในบริเวณหัวมุมด้านตะวันตกเฉียงใต้หน้าอาคารกรมพระศรีสวางควัฒน ยังประดิษฐานพระบรมราชานุสาวรีย์พระบาทสมเด็จพระมหาภูมิพลอดุลยเดชมหาราช บรมนาถบพิตร โดยปั้นต้นแบบพระบรมรูปโดยอาจารย์ปัญญา วิจินธนสาร ศิลปินแห่งชาติ สาขาทัศนศิลป์ (จิตรกรรม) พ.ศ. 2557 โดยพระบรมรูปทรงฉลองพระองค์เครื่องแบบเต็มยศนายทหารพิเศษ กรมทหารราบที่ 1 มหาดเล็กราชวัลลภรักษาพระองค์ พระหัตถ์ขวาทรงถือพระคฑาจอมทัพภูมิพล พระหัตถ์ซ้ายทรงถือกระบี่และถุงพระหัตถ์ บนโต๊ะเคียงทอดพระมาลาทหารราชวัลลภสีขาวพู่สีดำ ส่วนอาคารประดิษฐานออกแบบโดยอาจารย์วนิดา พึ่งสุนทร ศิลปินแห่งชาติ สาขาทัศนศิลป์ (ศิลปะสถาปัตยกรรม แบบประเพณี) พ.ศ. 2546 โดยออกแบบเป็นสถาปัตยกรรมไทยประยุกต์จากเอกลักษณ์ของพระมหาพิชัยมงกุฎในตราพระปรมาภิไธยย่อ ภปร. โดยสมเด็จเจ้าฟ้าฯ กรมพระศรีสวางควัฒน วรขัตติยราชนารี ทรงวางศิลาฤกษ์แท่นฐานพระบรมราชานุสาวรีย์ และทรงเททองหล่อพระบรมรูป พร้อมกับพระราชานุสาวรีย์สมเด็จพระมหิตลาธิเบศร อดุลยเดชวิกรม พระบรมราชชนก กับสมเด็จพระศรีนครินทราบรมราชชนนี ซึ่งประดิษฐานที่วิทยาลัยแพทยศาสตร์ศรีสวางควัฒน ราชวิทยาลัยจุฬาภรณ์ เมื่อวันที่ 17 มิถุนายน พ.ศ. 2565 และตามเสด็จสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ไปทรงเปิดทั้งสองแห่งเมื่อวันที่ 20 พฤศจิกายน พ.ศ. 2568

## อ้างอิง

* 

## แหล่งข้อมูลอื่น
* 
* 

จุฬาภรณ์
หมวดหมู่:ก่อตั้งในกรุงเทพมหานครในปี พ.ศ. 2552
จุฬาภรณ์
หมวดหมู่:สิ่งก่อสร้างในเขตหลักสี่
หมวดหมู่:ราชวิทยาลัยจุฬาภรณ์
หมวดหมู่:สถานที่ที่ตั้งชื่อตามพระนามของสมเด็จเจ้าฟ้าฯ กรมพระศรีสวางควัฒน วรขัตติยราชนารี